b'\n_START_ARTICLE_\nTerho Kalliokoski\n_START_PARAGRAPH_\nTerho Kalliokoski (s. 1961) on Rautakesko Oy:n toimitusjohtaja ja Kesko Oyj -konsernin johtoryhm\xc3\xa4n j\xc3\xa4sen. Kalliokoski on my\xc3\xb6s ollut Anttila Oy:n hallituksen j\xc3\xa4sen. Aiemmin h\xc3\xa4n toimi Ruokakesko Oy:n toimitusjohtajana. Koulutukseltaan Kalliokoski on kauppatieteiden maisteri.\n_START_SECTION_\nUra\n_START_PARAGRAPH_\nKalliokoski siirtyi Keskon palvelukseen heti valmistuttuaan Vaasan kauppakorkeakoulusta. H\xc3\xa4n aloitti Keskon kauppapaikka- ja kiinteist\xc3\xb6osastolla hankesuunnittelijana. Kalliokoski nimitettiin Pohjois-Suomen Keskon talousjohtajaksi vuonna 1991. 1990-luvulla h\xc3\xa4n toimi kentt\xc3\xa4p\xc3\xa4\xc3\xa4llikk\xc3\xb6n\xc3\xa4 ja myyntijohtajana Oulussa, kunnes 1999 nimitettiin Pohjois-Suomen aluejohtajaksi. Vuonna 2002 h\xc3\xa4n siirtyi Kiinteist\xc3\xb6keskon johtajaksi. H\xc3\xa4net valittiin Keskon vuoden esimieheksi 2004. Ruokakeskon toimitusjohtajaksi h\xc3\xa4net nimitettiin vuonna 2005._NEWLINE_Toimitusjohtajan teht\xc3\xa4v\xc3\xa4ss\xc3\xa4\xc3\xa4n Kalliokoski on ilmoittanut tavoitteekseen saada K-elintarvikekauppojen tuotevalikoimaan my\xc3\xb6s apteekkituotteet. Tavoitteen toteutumiseksi Kalliokoski vaatii muutoksia l\xc3\xa4\xc3\xa4kkeiden jakelua koskeviin s\xc3\xa4\xc3\xa4nn\xc3\xb6ksiin. K-ketjun toimintaperiaatteina Kalliokoski on lis\xc3\xa4ksi pyrkinyt korostamaan kattavia aukioloaikoja ja hyv\xc3\xa4\xc3\xa4 asiakaspalvelua.\n_START_SECTION_\nMuu toiminta\n_START_PARAGRAPH_\nKalliokoski on valittu P\xc3\xa4ivitt\xc3\xa4istavarakauppa ry:n hallituksen varapuheenjohtajaksi. H\xc3\xa4n on my\xc3\xb6s j\xc3\xa4senen\xc3\xa4 Mainostajien liiton hallituksessa ja Suomalaisen ty\xc3\xb6n liiton valtuustossa._NEWLINE_Kalliokoski osallistuu my\xc3\xb6s Kristillisen liikemiesverkoston toimintaan. H\xc3\xa4net tunnetaan lis\xc3\xa4ksi vanhoillislestadiolaisena maallikkosaarnaajana.\n_START_SECTION_\nPerhe\n_START_PARAGRAPH_\nOulusta kotoisin oleva Kalliokoski asuu nykyisin perheineen Kirkkonummella. Perheeseen kuuluu vaimon Leena Kalliokosken lis\xc3\xa4ksi yksitoista lasta.'